Ustavni sud Crne Gore, u Prvom vijeću za meritorno odlučivanje o ustavnim žalbama, u sastavu: Snežana Armenko, predsjednica Vijeća i sudije Faruk Resulbegović i Momirka Tešić, članovi Vijeća, na osnovu odredaba člana 149 stav 1 tačka 3 Ustava Crne Gore, člana 48 tačka 3 i člana 76 stav 1 Zakona o Ustavnom sudu Crne Gore (»Službeni list Crne Gore«, broj 11/15), na sjednici Vijeća od 16. juna 2025. godine, donio je

O D L U K U

USVAJA SE ustavna žalba.

	   UKIDA SE presuda Vrhovnog suda Crne Gore, Rev. br. 581/21, od 15. marta 2022. godine i predmet vraća tom sudu na ponovni postupak i odlučivanje.

O b r a z l o ž e nj e

I  POSTUPAK PRED USTAVNIM SUDOM CRNE GORE

1. D. S., D. J., L. B., M. S., M. J., N. N. i V. S., koje zastupaju Z. M.,  B. V., M. M. i V. B., advokati iz P., podnijeli su blagovremenu i dozvoljenu ustavnu žalbu protiv presude Vrhovnog suda Crne Gore Rev.br. 581/21 od 15. marta 2022. godine, zbog povrede prava iz čl. 6, 17, 19, 20, 32 i 58 Ustava Crne Gore. člana 6 Evropske konvencije za zaštitu ljudskih prava i sloboda i člana 1 Protokola broj 1 uz Konvenciju.

2. U ustavnoj žalbi je, u suštini, navedeno da je da je postavljanjem dalekovoda na predmetnim nepokretnostima došlo do zadiranja u pravo na imovinu, jer je postavljanje dalekovoda u opštem interesu, da se zemljište pod koridorom dalekovoda nalazi u strogom režimu  korišćenja  i dovodi do pada tržišne vrijednosti; da su sudovi zaključili da podnosioci treba da trpe ograničenja  u svojoj imovini, bez pravične nadoknade zato što su dalekovodi izgrađeni kad nijesu bili u njihovoj svojini; da su predmetne nepokretnosti eksproprisane 1952. godine njihovim pravnim prethodnicima, a vraćene 2012. godine u postupku restitucije; da im je nepokretnost  vraćena s ograničenom mogućnošću upotrebe i umanjenom ekonomskom vrijednošću; da podnosioci imaju pravo da traže uklanjanje instalacija ili naknadu umanjene vrijednosti zemljišta; da postavljanje vodova predstavlja uspostavljanje zakonske službenosti u javnom interesu, a vlasnik je dužan da na svom zemljištu dozvoli postavljanje, ali uz nakanadu; da je arbitraran stav suda kojim se tvrdi da podnosioci nemaju pravo na naknadu, zato što nijesu bili vlasnici u vrijeme njihovog postavljanja, za šta oni ne snose krivicu; da tuženi I reda svakodnevno ubira prihod od korišćenja zemljišta; da je aspolutno pravo svojine u konkretnom slučaju oduzeto bez naknade; ukazuje na odluku Sporrong i Lonroth protiv Švedske i Elia Srl. protiv Italije. Konačno je predloženo usvajanje ustavne žalbe, ukidanje osporenog rješenja i vraćanje na ponovni postupak.  
 
	3.  U postupku pokrenutim ustavnom žalbom, na osnovu odredbe člana 149 stav 1 tačka 3 Ustava i odredaba čl. 68 i 75 Zakona o Ustavnom sudu, Ustavni sud, u granicama zahtjeva istaknutog u ustavnoj žalbi, utvrđuje da li je u postupku odlučivanja o pravima i obavezama podnosiocu ustavne žalbe povrijeđeno ustavno pravo. Za Ustavni sud relevantne su samo one činjenice od čijeg postojanja zavisi ocjena o povredi ustavnog prava.

II  ČINJENICE I OKOLNOSTI SLUČAJA

4. Predmet postupka koji je prethodio ustavnosudskom, je zahtjev podnosilaca da se obavežu tuženi (C. E. S. AD P. i D. C. G.) da podnosiocima, na ime naknade štete zbog umanjenja vrijednosti nepokretnosti, koje su precizirane izrekom prvostepene presude, i trajnog gubitka vrijednosti (faktičke eksproprijacije) zemljišta ispod stubova elektroenergetskih objekata, zbog izgradnje dalekovoda, solidarno isplate tužiocima ukupan iznos  od 409.955,00 eura, sa zakonskom kamatom. 
 
5. Prvostepenom presudom Osnovnog suda u Podgorici, P. br. 5402/16, od 9. novembra 2020. godine, odbijen je tužbeni zahtjev, kao neosnovan. 

6. Drugostepenom  presudom Višeg suda u Podgorici Gž. br. 6411/20, od 26. februara 2021. godine, odbijena je izjavljena žalba kao neosnovana.  

7. Vrhovni sud Crne Gore Rev. br. 581/21, od 15. marta 2022. godine, izjavljenu revziju je odbio kao neosnovanu.

 8. U osporenoj presudi, se u bitnom navodi da: 
“Predmetnom tužbom tužioci traže isplatu naknade srazmjerno suvlasničkim djelovima u ukupnom iznosu od 409.955 € na ime umanjene vrijednosti zemljišta i trajnog gubitka vrijednosti zemljišta zahvaćenog koridorom dalekovoda i zemljišta ispod stubova elektroenergetskih objekata, sve bliže opisano izrekom prvostepene presude.
[bookmark: _GoBack]	Nesporno je da su pravosnažnim rješenjem Komisije za povraćaj i obeštećenje Podgorica, br. 07-1-01-UP.I-1370/1-08 od 07.02.2012. godine, tužiocima, kao nasljednicima bivšeg vlasnika, F.S., vraćene nepokretnosti eksproprisane Rješenjem Eksproprijacione komisije pri NOG T., Posl. br. 8670/52 od 19.10.1952. godine i tužioci upisani kao suvlasnici istih u l. n. xxxx KO P.. Utvrdjeno je da je u zahvatu koridora dva dalekovoda (110 kv i 220 kv) zemljište u površini od 11.713 m2, a koji dalekovodi su izgradjeni 1972. godine u skladu sa zakonom u vrijeme kada je zemljište u zahvatu istih bilo u društvenoj svojini. Na osnovu vještačenja po vještaku gradjevinske struke utvrdjeno je da je tržišna vrijednost zemljišta na kojem su postavljeni stubovi i dalekovodi umanjena 50%, te da iznosi 35 €/m2, odnosno ukupno za traženu površinu 409.955 €.
	Polazeći od naprijed utvrdjenog nižestepeni sudovi su odlučili pravilnom primjenom materijalnog prava kada su tužbeni zahtjev odbili kao neosnovan.
	Pravilno zaključuju nižestepeni sudovi da tužioci nemaju pravo na naknadu štete, niti bilo kakvu isplatu od tuženih. U konkretnom, saglasno odredbama čl. 148, 149 i 152 ZOO ("Sl. list RCG", br. 47/08), nema protivpravnosti kao osnova odgovornosti tuženih. Predmetni dalekovodi izgradjeni su u skladu sa zakonom i u javnom interesu na zemljištu, koje u vrijeme izgradnje nije bila svojina tužilaca, odnosno njihovih pravnih prethodnika, već društvena svojina, te svojinska prava tužilaca izgradnjom dalekovoda nijesu mogla biti povrijedjena. Smanjenje tržišne vrijednosti zemljišta zbog izgradnje dalekovoda nije nastalo nakon 2012. godine, kada je isto u skladu sa Zakonom o povraćaju oduzetih imovinskih prava i obeštećenju vraćeno tužiocima, odnosno kada su tužioci odlukom državnog organa postali vlasnici istog, već znatno ranije, tj. 1972. godine, kada je predmetno zemljište bilo u društvenoj svojini. Dakle, zemljište u zahvatu koridora dalekovoda je bilo predmet povraćaja u upravnom postupku, kao zemljište koje nije privedeno namjeni, a koje rješenje o povraćaju tužioci nijesu pobijali, te isto zemljište sada ne može biti predmet obeštećenja, odnosno tužioci ne mogu ostvariti traženu naknadu.
	Kod naprijed iznijetog, tj. da tužiocima svojinska prava izgradnjom dalekovoda nijesu mogla biti povrijedjena i da umanjenje tržišne vrijednosti zemljišta nije nastalo nakon što su tužioci postali vlasnici istog, bez osnova su svi navodi revizije kojima se u pretežnom ističe da je tužiocima ograničeno pravo korišćenja zemljišta i da ograničenje prava svojine tužioca mora biti kompezovano odgovarajućom naknadom.
Kako ne postoji osnov za isplatu tražene naknade bez značaja su navodi revizije o primjeni opšteg zastarnog roka.”

III  RELEVANTNE USTAVNE I KONVENCIJSKE NORME

Ustav Crne Gore

Član 32
  Svako ima pravo na pravično i javno suđenje u razumnom roku pred nezavisnim, nepristrasnim i zakonom ustanovljenim sudom. 

 Evropska konvencija za zaštitu ljudskih prava i osnovnih sloboda

Član 6 stav 1
Svako tokom odlučivanja o njegovim građanskim pravima i obavezama ili o krivičnoj tužbi protiv njega, ima pravo na pravičnu i javnu raspravu u razumnom roku pred nezavisnim i nepristrasnim sudom, obrazovanim po osnovu zakona. 

IV  MJERODAVNO PRAVO

		Zakon o eksproprijaciji ( „Službeni list FNRJ“, br. 12/57, 53/62 i „Službeni list SFRJ“, br. 16/65, 5/68 i 7/68)

[bookmark: sadrzaj19]Član 1
Nepokretnost se može eksproprisati kad je to potrebno radi izgradnje privrednih, stanbenih, komunalnih, zdravstvenih, prosvetnih i kulturnih objekata, objekata narodne odbrane i drugih objekata od opšteg interesa.
Nepokretnost se može eksproprisati  i kad je to potrebno radi izvođenja drugih radova od opšteg interesa.
Nepokretnost se može eksproprisati naročito radi:
- izgradnje železničkih pruga, puteva, mostova, aerodroma, kanala, kao i  podizanja zgrada i postrojenja koji su namenjeni za održavanje i korišćenje ovih objekata,
- izgradnje centrala za proizvodnju električne energije i postrojenja za prenos i razvođenje takve energije,
- podizanja i proširenja fabrika i fabričkih postrojenja, otvaranja i proširenja rudnika,
- izgradnje luka, pristaništa obala, zimovnika, obalskih dokova, brodogradilišta, skladišta,
- podizanja postrojenja telegrafske, telefonske, radio i televizijske mreže,
- podizanja utvrđenja vojnih vežbališta i drugih objekata za potrebe narodne odbrane,
- istraživanja rudnog i drugog blaga u utrobi zemlje,
- regulacije tekućih voda i bujica (vododerina),
- navodnjavanja, isušivanja, asanacije i melioracije zemljišta,
- pošumljavanja,
- izgradnje naselja, ulica, trgova, parkova i skverova,
- izgradnje vodovoda, kanalizacije, gasovoda, groblja i drugih komunalnih objekata,
- podizanja stanbenih i poslovnih zgrada,
- podizanja silosa, rasadnika, semenskih i priplodnih stanica,
- podizanja škola, muzeja umetničkih galerija i drugih objekata za prosvetne i kulturne svrhe,
- podizanja bolnica, lečilišta i drugih objekata za zdravstvene i socijalne svrhe,
- podizanja vežbališta, igrališta, domova  za fizičku kulturu i drugih objekata za fizičku kulturu i sport.
Nepokretnost se ne može eksproprisati u svrhu poljoprivredne obrade.
[bookmark: clan_2][bookmark: clan_3]
Član 3
Eksproprijacijom se nepokretnost prenosi sa njenog sopstvenika u društvenu svojinu (potpuna eksproprijacija).
Potpuna eksproprijacija zemljišta obuhvata i zgradu i druge građevinske objekte koji se na njemu nalaze.
[bookmark: clan_4]Član 4
 Eksproprijacijom se može ustanoviti službenost na zemljištu i zgradi, kao i zakup na zemljištu na određeno vreme (nepotpuna eksproprijacija).

Član 10
	Za eksproprisanu nepokretnost sopstveniku pripada pravična naknada. Naknadu za eksproprisanu nepokretnost snosi korisnik eksproprijacije.	

Član 48
U slučaju ustanovljenja službenosti naknada se određuje u iznosu za koji je usled ustanovljene službenosti smanjena vrednost zemljišta ili zgrade.
Visina smanjene vrednosti zemljišta ili zgrade utvrđuje se po postupku za određivanje naknade propisanom ovim zakonom.
Sopstvenik nema pravo na naknadu ako usled ustanovljene službenosti zemljište ili zgrada nisu izgubili od svoje vrednosti.

		Zakon o svojinsko pravnim odnosima („Službeni list CG“, br. 19/09)

Član 6
Svojina je najpotpunija vlast na stvari.
Vlasnik ima pravo da svoju stvar drži, da je koristi i da njome raspolaže u granicama određenim zakonom.
Svako je dužan da se uzdržava od povrede prava svojine drugog lica.

Član 208 
Na zahtjev vlasnika poslužnog dobra, nadležni državni organ utvrđuje i naknadu koju je vlasnik povlasnog dobra dužan da plati vlasniku poslužnog dobra.
Vlasnik poslužnog dobra ima pravo na naknadu za ustanovljenu službenost.
Ako se vlasnik poslužnog dobra i vlasnik povlasnog dobra ne sporazumiju o naknadi, visinu naknade utvrđuje sud na zahtjev vlasnika poslužnog dobra vodeći računa o svim okolnostima, a naročito o šteti koju vlasnik poslužnog dobra trpi u vidu izmakle koristi i u vidu umanjene vrijednosti poslužnog dobra zbog ustanovljene službenosti.

Član 217
Postavljanje vodova i drugih uređaja (električnih, kanalizacionih, plinovodnih, vodovodnih, toplovodnih, telekomunikacionih i dr.) na tuđoj nepokretnosti, bez pristanka njenog vlasnika, moguće je u javnom interesu u skladu sa zakonom.
         
		VI PRAVO NA PRAVIČNO SUĐENJE

8. Ustavni sud, prije svega, konstatuje da se, u konkretnom slučaju, radi o parničnom postupku, koji su podnosioci pokrenuli tužbom, radi naknade štete, tako da se radi o predmetu građanskopravne prirode, pa podnosilac, u predmetnom postupku, uživa garancije prava na pravično suđenje, iz odredaba člana 32 Ustava i člana 6 stav 1 Evropske konvencije. Stoga će Ustavni sud ispitati da li je postupak pred redovnim sudovima bio pravičan, onako kako to zahtijevaju navedene odredbe.

9. Polazeći od razloga navedenih u žalbi, analize osporene presude i presude koja je njoj prethodila, kao i mjerodavnih ustavnih i konvencijskih prava, Ustavni sud je u konkretnom slučaju razmatrao ustavnu žalbu sa aspekta odredaba člana 32 Ustava i člana 6 stav 1 Evropske konvencije.

a) Opšta načela

10. Ustavni sud ukazuje da je njegova obaveza zaštita ustavnih prava podnosilaca ustavnih žalbi, u slučajevima kad su ta prava povrijeđena odlukom suda ili drugim pojedinačnim aktom nadležnog organa državne ili javne vlasti. Stav je Ustavnog suda da je zadatak u prvom redu nadležnih organa državne i javne vlasti da tumače i primjenjuju pravo. Uloga Ustavnog suda je ograničena na ispitivanje da li je njihovo tumačenje, odnosno primjena prava saglasna sa Ustavom i jesu li u konkretnom slučaju doveli do povrede ustavnih prava podnosioca ustavne žalbe. U postupcima pokrenutim ustavnom žalbom, Ustavni sud se, po pravilu, ne upušta u ispitivanje činjenica, jer njegov zadatak nije bavljenje greškama o činjenicama ili o pravu, osim ako i u mjeri u kojoj te greške mogu povrijediti ljudska prava i slobode zajemčene Ustavom. Ustavni sud u tom smislu svoje odluke zasniva na činjenicama utvrđenim u sudskom postupku, osim ako podnosilac ustavne žalbe ne iznese ozbiljnije, relevantne i dovoljne razloge zbog kojih je od tog pravila potrebno odstupiti.

11. Drugim riječima, pravilnu primijenu materijalnog prava je, prije svega, nadležan da cijeni drugostepeni sud, odnosno Vrhovni sud u zakonom propisanom postupku kontrole zakonitosti odluka nižestepenih sudova. Ustavni sud ocjenjuje da li pogrešna primjena materijalnog prava na štetu podnosilaca ustavne žalbe može dovesti do povrede prava na pravično suđenje.

12. Ustavni sud će se, dakle, izuzetno upustiti u ispitivanje načina na koji su nadležni sudovi utvrđivali činjenice i na tako utvrđene činjenice primijenili pozitivnopravne propise, kada je očigledno da je u određenom postupku došlo do proizvoljnog postupanja redovnog suda kako u postupku utvrđivanja činjenica, tako i primjene relevantnih pozitivnopravnih propisa. U kontekstu navedenog, Ustavni sud podsjeća i na to da očigledna proizvoljnost u primjeni relevantnih propisa nikada ne može voditi ka pravičnom postupku (Anđelković protiv Srbije, presuda od 9. aprila 2013. godine, tačka 24.)

13. Stoga, u ovom ustavnosudskom postupku, zadatak Ustavnog suda je da utvrdi da li se način na koji su sudovi, u konkretnom slučaju, tumačili i primijenili materijalno pravo može smatrati arbitrarnim i da li je takvim postupanjem podnosiocu povrijeđeno pravo na pravično suđenje (odlučivanje) zajemčeno čl. 32 Ustava.   




b) Primjena opštih načela na konkretan slučaj

14. Primjenjujući navedeno pravilo na konkretan slučaj, u ovom ustavnosudskom postupku, zadatak je Ustavog suda da utvrdi može li se način na koji je, u konkretnom slučaju, Vrhovni sud Crne Gore zaključio da u konkretnom predmetu, podnosioci nemaju pravo na naknadu bilo kakve štete od tuženih, usled postavljanja dalekovoda na zemljištu koje im je vraćeno u postupku restitucije, jer su isti postavljeni 1972. godine, dok je zemljište bilo u društvenoj svojini, može smatrati arbitrarnim i da li je takvim postupanjem podnosiocu ustavne žalbe povrijeđeno pravo na pravično suđenje, zajemčeno odredbom člana 32 Ustava i članom 6 stav 1 Evropske konvencije.

15. Predmet spora, u postupku koji je prethodio ustavnosudskom, je zahtjev podnosilaca da se obavežu tuženi na isplatu naknade za umanjenu vrijednost zemljišta i trajnog gubitka vrijednosti (fakitčke eksproprijacije) ispod  stubova elektroenergetskih objekata zbog izgradnje dalekovoda na predmetnom zemljištu.

16. Vrhovni sud Crne Gore je potvrdio stavove nižestepenih sudova kojima je odbijen tužbeni zahtjev, i svoj stav je temeljio na stanovištu da nema protivpravnosti kao osnova odgovornosti tuženih, jer su dalekovodi postavljeni u skladu sa zakonom i u javnom interesu, u vrijeme kad predmetno zemljište nije bilo u svojini podnosilaca, već u društvenoj svojini, kaon i da je potraživanje u svakom slučaju neosnovano jer je protekao rok propisan za zastarjelost potraživanja.

17. Ustavni sud ocjenjuje da je Vrhovni sud, potvrđujući stav nižestepenih sudova u osporenoj presudi, arbitrarno i proizvoljno primijenio materijalno pravo na štetu podnosilaca ustavne žalbe.

           18. Odredbom člana 1 Zakona o eksproprijaciji, propisano je da nepokretnosti na kojima postoji pravo svojine, mogu se, uz pravičnu naknadu, eksproprisati ili se to pravo može ograničiti ako to zahtijeva opšti interes, dok je stavom 2, istog člana propisano da se nepokretnosti može eksproprisati, naročito radi izgradnje elektrana za proizvodnju električne energije i postrojenja za prenos i distribuciju takve energije. Takođe, odredbom člana 10 istog zakona, propisano je da za eksproprisanu nepokretnost, sopstveniku pripada pravična naknada.

          19. Dakle, plaćanje nadoknade za izuzeto zemljište propisuje i Zakon o eksproprijaciji (član 10), u duhu ustavne odredbe da niko ne može biti lišen ili ograničen prava svojine, osim kada to zahtijeva javni interes, uz pravičnu naknadu, na koji način se zadovoljava zahtjev proprocionalnosti. Stav je Evropskog suda za ljudska prava da se gubitak svake mogućnosti da pojedinci raspolažu svojom imovinom, smatra slučajem de facto ekspoprijacije (odluka Papa Mičalopolus vs Grčka iz 1988.godine).

20. U konkretnom slučaju, rješenjem 07-1-01-Up  I-1370/1-08 od 7. februara 2012. godine, usvojen zahtjev pravnog prethodnika podnosilaca, za povraćaj predmetnih nepokretnosti na kojima su izgrađeni dalekovodi, a na istoj postavljeni i stubovi za dalekovod 1972. godine, kada se nepokretnost nalazila u društvenoj svojini. Sudovi ističu da s obzirom da su podnosioci tražili u upravnom postupku da se povraćaj predmetnog zemljišta, iako je na njima izgrađen dalekovod od strane tuženog I reda, da su tražili upravo takvo zemljište sa takvim ograničenjem, te  sada nemaju pravo tražiti naknadu štete od tuženih.
  
21. Ustavni sud posebno naglašava da se proizvoljno tumačenje ne može dozvoliti u sporovima, u konkretnom slučaju Crnogorski elektroprenosni sistem, gdje je država većinski vlasnik, ograničava pravo svojine pojedinca. 

22. Stav je Evropskog suda, izražen u presudi Tripcovici protiv Crne Gore, od 7. novembra 2017. godine, da je “… primarno za državne organe, naročito sudove, da riješe probleme tumačenja domaćeg zakona. Osim ako je tumačenje proizvoljno ili očigledno neosnovano, uloga Suda je ograničena na utvrđivanje da li su efekti takvog tumačenja u skladu sa Konvencijom (vidjeti Waite i Kennedy protiv Njemačke [VV], br. 26083/94, stav 54, ECHR 1999-I; Anheuser-Busch Inc. protiv Portugala presuda Tripcovici protiv Crne Gore 7 [VV], br. 73049/01, stav 86, ECHR 2007-I (iako u kontekstu člana 1 Protokola 1) i Moreira Ferreira protiv Portugala (br. 2) [VV], br. 19867/12, stavovi 83-84, 11. jul 2017. godine).

23. U konkretnom slučaju, na zemljištu koje je u vlasništvu podnosilaca, postavljeni su stubovi i dalekovodi, na koji način je umanjena vrijednost zemljišta.  Ustavni sud naglašava da se proizvoljno tumačenje ne može dozvoliti u sporovima gdje država, u konkretnom slučaju CEDIS, ima većinsko vlasništvo, ograničava pravo svojine pojedinca. Ovo, stoga, što je u tim sporovima najveća intervencija države. I Evropski sud je stanovišta da će organi sudske vlasti intervenisati kada je država lišila pojedinca prava svojine ili mu je to pravo ograničila.

24. Ustavni sud ukazuje da tumačenje konkretne pravne situacije, a imajući u vidu navedene materijalne propise, na način kako je to obrazloženo od strane Vrhovnog suda Crne Gore, ne može se smatrati ni jasno, ni dovoljno argumentovanim, ovo posebno kada se ima u vidu da Sud opravdanje za odbijanje tužbenog zahtjeva nalazi u činjenici da su dalekovodi postavljani 1972.godine, u vrijeme kada je zemljište bilo društvena svojina, dakle prije postupka restitucije oduzetih imovinskih  prava, kao i da je u svakom slučaju zahtjev zastario usled protoka vremena, shodno odredbi člana 380 Zakona o obligacionim odnosima. 

25. Ustavni sud je u konkretnoj pravnoj stvari zaključio da je izostala ocjena ključnih argumenata podnosilaca ustavne žalbe, a to je da je Zakon o eksproprijaciji, kako važeći tako i onaj koji je važio u vrijeme nastanka spornog pravnog odnosa, propisivao da nepokretnost može biti eksproprisana kada je to potrebno radi izgradnje, pored ostalog i drugih objekata od opšteg interesa, posebno radi izgradnje centrala za proizvodnju elekrične energije, ali i postrojenja za prenos i razvođenje takve  energije. Istim zakonom je propisano da za eksproprisanu nepokretnost sopstveniku pripada pravična naknada koju snosi korisnik eksproprijacije. 

26. Slijedeći stav ESLJP da se gubitak svake mogućnosti da pojedinci raspolažu svojom imovinom smatra slučajem de fakto eksproprijacije (odluka Papa Mičalopolus protiv Grčke, još iz 1988. godine), Ustavni sud je odluku Vrhovnog suda Crne Gore ocijenio proizvoljnom, jer ne samo da nije argumentovano obrazložio, već se uopšte nije osvrnuo na značaj i primjenu navedenog Zakona o eksproprijaciji na konkretan slučaj, te nije argumetovano obrazložio zašto podnosioci nemaju pravo na naknadu štete zbog umanjene vrijednosti predmetnih nepokretnosti, pri tom zanemarujući činjenicu da je predmetno zemljište oduzeto od njihovog pravnog prethodnika, a da je u postupku restitucije isto vraćeno podnosiocima sa instalisanim dalekovodima. Sud takođe nije cijenio odredbu člana 4 tada važećeg Zakona o eksproprijaciji koji izričito navodi da službenost na zamljištu predstavlja nepotpunu eksproprijaciju.

27. Činjenica da je nekom licu oduzeta imovina, da je neko lice lišeno ili ograničeno u korišćenju svoga dobra, te da to lišenje dolazi od strane države, koja je prva pozvana da poštuje norme Ustava i zakona Crne Gore, ne može se i ne smije se pravdati bilo kojim institutom stvarnog ili obligacionog prava. Kada se nekom pojedincu oduzme ili ograniči imovina, država je u obavezi da isplati naknadu za ono što je oduzela. Suprotno vodi povredi prava koja su garantovana Ustavom i Konvencijom, a koji stavovi su zauzeti kroz niz odluka Ustavnog suda Crne Gore i Evropskog suda za ljudska prava. 

28. Ustavni sud ponavlja da njegov zadatak nije da presuđuje umjesto nadležnih sudova, niti da se bavi greškama o činjenicama ili o pravu koje počine redovni sudovi. Međutim, ako je riječ o greškama koje povređuju ljudska prava i osnovne slobode zaštićene Ustavom, ukazati na te greške svakako jeste obaveza Ustavnog suda. Obrazloženje Vrhovnog suda Crne Gore trebalo je da sadrži suštinski važne činjenice za razrješenje spora, a ne da proizvoljno tumači određene okolnosti na štetu podnosilaca ustavne žalbe, bez navođenja jasnih razloga o njihovoj relevantnosti za konkretan slučaj. Jer činjenica da su podnosiocima predmetne nepokretnosti vraćene u postupku za povraćaj i obeštećenje, te da isti, s obzirom da im je nepokretnost vraćena, ne mogu zahtijevati bilo kakvu naknadu za umanjenje vrijednosti iste, predstavlja prekomeran teret za podnosice u ovom slučaju. Ovo naročito pri činenice da je pravnom prethodom podnosiocima država prethodno eksproprisala nepokretnosti. Pri tom, Ustavni sud podsjeća da je pravo svojine apsolutno pravo, da se isto ne  može oduzeti ili ograničiti osim u skladu sa zakonom, kada je utvrđen javnom interesu, ali da imalac prava svojine u tom slučaju mora biti obeštećen.  

	29. Ustavni sud dalje ukazuje da se specifičnost zauzetog stava koji je zauzeo Vrhovni sud Crne Gore, a koji je potvrdio  stavove nižestepenih sudova, ogleda i u tome da razlozi dati na navode podnosilaca, koji su bili od uticaja za konačno odlučivanje, te na jasan i nedvosmislen način, ukazati zašto je zahtjev neosnovan, pri činjenici da je podnosiocima vraćeno zemljište, a da je pri tom tokom postupka nedvosmisleno utvrđeno da je vrijednost nepokretnosti, dok je bilo u društvenoj svojini, umanjena za 50%. 

30. Imajući u vidu sve prethodno iznijeto, Ustavni sud je, ne prejudicirajući konačan ishod parnice (presuda Motion Pictures Guarantors Ltd protiv Srbije i Garcia Ruiz protiv Španije, broj predstavke 30544/96, stav 28), ocijenio da se zaključak Vrhovnog suda Crne Gore, o neosnovanosti predmetnog tužbenog zahtjeva, na način kako je obrazložen, ne može smatrati ni jasno ni dovoljno argumentovanim, pa samim tim ni ustavnopravno prihvatljivim. Dakle,  u konkretnom slučaju, Vrhovni sud Crne Gore svoje pravno stanovište nije obrazložio na način koji bi otklonio sumnju u arbitretnost u postupanju i odlučivanju čime je podnosiocima povrijeđeno pravo na pravično suđenje, iz člana 32 Ustava i člana 6 Evropske konvencije.

   	Na osnovu iznijetih razloga, odlučeno je kao u izreci.

U-III br. 475/22	   							   PREDSJEDNICA,
16. jun 2025. godine 							 Snežana Armenko,s.r.
P o d g o r i c a

